གཞན་ཡང་།བློ་སེང་སྲིད་སྟེགས་སུ་ལངས་མ་ཐག་གི་གོ་རིམ་དེའི་ཁྲོད་རྒྱ་ཆེའི་བོད་མི་དམངས་སྤྱི་དང་།ལྷག་པར་དུ་༸གོང་ས་ཐམས་ཅད་མཁྱེན་པས་ཀྱང་མི་དམངས་འདུ་འཛོམས་ཆེ་སར་ཁོ་ལ་བསྟོད་བསྔགས་གནང་སྟེ་ཐུགས་རེ་ཆེན་པོ་བཅོལ་གནང་ཡང་།སྔ་ཕྱིར་རང་བཙན་ཁ་ལ་ཁྱེར་བའི་མི་དམུན་པོ་སྐོར་ཞིག་གིས་༸གོང་ས་མཆོག་དང་།དབུ་མའི་ལམ་བོད་མིའི་སྒྲིག་འཛུགས་དང་བཅས་པར་མཐོང་ཆུང་ཁྱད་གསོད་ཀྱི་སྨེ་ཚིག་བརྒྱུད་མར་བསྒྲགས་པ་དང་།སྡང་སྡིགས་ཀྱི་མདུང་ཁ་སྐོར་ཅི་ཐབས་བྱས་ན་ཡང་བློ་སེང་བཀའ་ཤག་གིས་གནད་སྨིན་གྱི་ཁ་གཏོད་གཅོག་པ་དང་།ལན་འདེབས།གསལ་བཤད་སོགས་ཅི་ཡང་མ་བྱས་པར།༸གོང་ས་མཆོག་སྐུ་སྒེར་གྱིས་ཐུགས་ཕམ་དང་འབྲེལ་བའི་གོ་སྐོན་བློ་འགུག་རབ་དང་རིམ་པར་སྤེལ་དགོས་ཐུག་ཡོད།གལ་ཏེ་གནས་ཚུལ་དེ་རིགས་ཟམ་གདོང་རིན་པོ་ཆེའི་སྐབས་ལ་བྱུང་བ་ཡིན་ན།ཁོང་དང་ཁོང་གི་བཀའ་ཤག་གིས་རྣམ་འགྱུར་ཇི་འདྲ་སྟོན་སྲིད་དམ།སྨོས་མ་དགོས་པར་དུས་དང་པོ་ཉིད་ནས་གསལ་བཤད་དང་དཀར་ནག་གི་དབྱེ་བ་གསལ་སྟོན་བྱས་ཡོད་པ་ཐག་གིས་ཆོད་ཐུབ་པ་ཞིག་ཡིན།འོན་ཀྱང་།བློ་སེང་བཀའ་ཤག་གིས་ད་དུང་ཡང་༸གོང་ས་མཆོག་ལ་གུས་བརྩི་ཡོད་དང་།སྐྱབས་སུ་མཆི་ཟེར་བ་ཙམ་ལས་ཐ་ན་རང་ཅག་གི་དབུ་ཁྲིད་རྒྱལ་འཚོང་བ་ཡིན་རབས་སྒྲོག་མཁན་རྒྱབ་ལྗོངས་དང་བཅས་པ་དང་།དོལ་རྒྱལ་ཚོགས་པའི་མ་རུང་ཁོག་བཅུག་དང་རང་བླ་རྒྱ་འཚོང་གི་འགུལ་སྐྱོད་དག་ལ།ཨ་རི་དང་ཧྥ་རན་སི།ཐ་ན་རྒྱ་མིའི་སྤྱི་ཚོགས་ཚུན་ན་ཁ་གཏད་གཅོག་པའི་བརྙན་རིས་དང་།རྩོམ་ཡིག་སོགས་གང་མང་འབྱུང་བཞིན་ཡོད་ན་ཡང་།བློ་སེང་བཀའ་ཤག་གིས་གསལ་ཐག་ཆོད་པའི་རྣམ་འགྱུར་དང་།དཀར་ནག་གི་དབྱེ་འབྱེད་གསལ་བོ་ཞིག་ད་དུང་བྱུང་མ་མྱོང་།དངོས་གནས་ཁོ་ལྟ་བུ་ཞིག་གིས་༸གོང་ས་ཐམས་ཅད་མཁྱེན་པའི་བཞུད་ལམ་དེད་ནས་རང་ཅག་གི་དབུ་ཁྲིད་བྱ་ནུས་སམ།འདི་ནི་༧སྐུ་མདུན་ཁ་ལ་ཁུར་ནས་དམངས་སེམས་བཀུག་ཐབས་ཤིག་ཡིན་པས་ཀུན་གྱིས་དོ་སྣང་མཛོད།ཐབས་ལམ་འདི་འོས་མི་རེ་འགས་འོས་བསྡུའི་འགོ་མཇུག་བར་གསུམ་ལ་ཐབས་ལམ་འདི་བེད་སྤྱད་ཡོད་ལ།ཁ་གཏད་འོས་མི་ནག་པོ་ནག་རྐྱང་བཟོ་ཐབས་ཀྱང་ཧ་ཅང་མང་པོ་བྱས་ཡོད་ཅིང་།ཡིན་ན་ཡང་མཐའ་མར་རང་ཉིད་ཀྱིས་༧སྐུ་མདུན་མཆོག་ལ་མདུན་ལ་བཤད་རྒྱུ་གཅིག་དང་རྒྱབ་ལ་སྦས་རྒྱུ་གཅིག་ཡོད་པར་ཕྱི་གསལ་ནང་གསལ་བྱས་ཡོད།ད་དུང་བློ་ཁོག་ཆེན་པོས་༧སྐུ་མདུན་གྱིས་བཀའ་ཀྱོན་གནང་ན་ཡང་གནང་ཟེར་ནས་སེམས་ནང་ལ་ཡང་དྲན་མི་ཕོད་པ་མི་དཀྱུས་མ་ཚོའི་སེམས་ལ་ཡང་འཇིགས་སྣང་ཡོང་བའི་བཀའ་མོལ་གནང་ཡོད།ད་ལྟའི་བཀའ་ཤག་ནས་སྔ་ཕྱི་བར་གསུམ་ལ་ལང་ཕྱོགས་དབུ་མ་ཡིན་པ་ཁ་གསལ་གཏིང་གསལ་གནང་ཡོད་ལ།དཔལ་ལྡན་སྲིད་སྐྱོང་རང་ནས་ཀྱང་ད་ལྟའི་བོད་ཀྱི་སྤྱི་ཚོགས་ནས་དབུ་མའི་ལམ་ལ་གོ་རྟོགས་ཉམས་ཞིབ་བྱས་པའི་གྲུབ་འབྲས་ལ་རྒྱ་ཆ་ལྔ་བཅུ་ང་གཅིག་ཙམ་རེད་འདུག་པས་འདིའི་ཐད་ནས་གོ་རྟོགས་སྤེལ་དགོས་པ་འདུག་ཅེས་༧སྐུ་མདུན་སྐུ་དངོས་ལ་ཡར་ཞུ་བྱས་ནས་ལས་རིམ་སྒྲིག་ཡོད་པས།དབུ་མའི་ལམ་ལ་ཤར་སྐྱོད་ཡིན་ཟེར་ནས་ཁ་ནས་བཤད་པ་ཙམ་མ་ཡིན་པ་དོན་དངོས་ལག་ལེན་ཐོག་ནས་ནུས་པ་འདོན་བཞིན་ཡོད་པ་གསལ་པོ་རེད།རང་བཙན་ཁ་ལ་ཁུར་ནས་སྐུ་མདུན་ཐུགས་ཕམ་བྱུང་བ་ཡིན་མིན་མི་ཤེས་མོད།སྐུ་མདུན་ལ་སྐྱོན་བརྗོད་བྱེད་མཁན་རིགས་ལ་སྲིད་སྐྱོང་རང་གི་ཐོག་ནས་དང་བཀའ་ཤག་ངོས་ནས་ལན་འདེབས་དང་གོ་བཀོན་གསལ་པོ་གནང་ཡོད།འདི་ནི་ཡོངས་གྲགས་ཤིག་རེད།ཡིན་ན་ཡང་ཤེས་དགོས་པ་ཞིག་ལ་ང་ཚོའི་གཞུང་འདི་བོད་མི་ཚང་མ་ལ་མགོ་ཐོག་གི་གནམ་ཞིག་ཆགས་དགོས་པ་ལས་སྒེར་གྱི་ཕོར་པ་ཞིག་ཆགས་མི་རུང་བ་ནི་སྲིད་གཞུང་ཞིག་གི་འགན་ཁྲི་ཡིན་པས།བཀའ་ཟུར་ཟམ་གདོང་རིན་པོ་ཆེའི་སྐབས་ལ་ཡང་དོལ་རྒྱལ་རྗེས་འབྲང་པ་རྣམས་ལ་མཐུན་རྐྱེན་བོད་མི་བཙན་བྱོལ་བ་སྤྱི་མཚུངས་སྤྲད་བཞིན་ཡོད་ཅེས་ཕྱི་གསལ་ནང་གསལ་བྱས་ཡོད་ལ་བྱ་དགོས་པ་ཞིག་ཀྱང་རེད།འདི་ནི་མི་མང་ཡོངས་ཀྱི་གཞུང་ཞིག་རེད།དེ་འདྲ་ཡིན་དུས་བཀའ་ཤག་ནས་དུས་ཐོག་ལ་གོ་བཀོན་དང་སློབ་གསོ་བརྡ་ལན་གསལ་པོ་སྤྲད་ནས་བཀའ་ཤག་གི་ལངས་ཕྱོགས་དང་བསམ་ཚུལ་གསལ་བཤད་བྱས་པ་ཙམ་ལས་༧སྐུ་མདུན་ལ་ཁ་བཏང་སོང་ལབ་ནས་བོད་མིའི་ཐོབ་ཐང་དང་བཙན་བྱོལ་བོད་མི་སྤྱི་ལ་ཐོབ་པའི་ཐོབ་བྱ་རྣམས་རྩ་མེད་བཟོ་སྟངས་ཀྱི་ཐབས་ཤེས་ཤིག་ཡོད་པ་མ་རེད།